b'\n_START_ARTICLE_\nFAT\n_START_PARAGRAPH_\nFAT (i\xc5\xa1 angl. File Allocation Table)\xc2\xa0\xe2\x80\x93 grup\xc4\x97 fail\xc5\xb3 sistem\xc5\xb3, naudojam\xc5\xb3 DOS ir Windows operacin\xc4\x97se sistemose._NEWLINE_FAT s\xc4\x97kmingai naudojama nuo MS DOS (FAT-12, FAT-16) ir Windows 95 (FAT-32, FAT-LFN) laik\xc5\xb3 (pirmosios versijos ribojo skirsnio dyd\xc4\xaf). FAT patikimai dirba ir be vargo pasiekiama tiek i\xc5\xa1 Windows, tiek ir i\xc5\xa1 Linux, yra \xe2\x80\x9estandartin\xc4\x97\xe2\x80\x9c fail\xc5\xb3 sistema, naudojama diskeliuose, flash tipo laikmenose, \xc4\xafvairiuose specializuotuose \xc4\xafrenginiuose ir pan. Toks FAT universalumas labai patogus, jei su tuo pa\xc4\x8diu duomen\xc5\xb3 saugojimo \xc4\xafrenginiu tenka dirbti kelioms skirtingoms OS sistemoms. FAT sistema \xe2\x80\x9eatvira\xe2\x80\x9c: kieno rankose diskas, to rankose ir visi duomenys, \xc4\xafprastose FAT realizacijose joks duomen\xc5\xb3 kodavimas n\xc4\x97ra vykdomas. Kita vertus, rimtai sutrikus sistemai, taip lengviau vienaip ar kitaip atkurti normal\xc5\xb3 darb\xc4\x85 neprarandant duomen\xc5\xb3. Didelis FAT tr\xc5\xabkumas\xc2\xa0\xe2\x80\x93 \xc5\xbeurnalo nebuvimas. Jei kompiuteris buvo i\xc5\xa1jungtas staiga (ne per operacin\xc4\x97s sistemos i\xc5\xa1jungimo proced\xc5\xabras), duomen\xc5\xb3 apie nebaigtas operacijas nelieka, tod\xc4\x97l FAT sistem\xc4\x85 naudojant\xc4\xaf disk\xc4\x85 tenka gana ilgai tikrinti, kol j\xc4\xaf v\xc4\x97l galima naudoti. Windows NT grup\xc4\x97s operacin\xc4\x97se sistemose FAT gali b\xc5\xabti nesunkiai konvertuota \xc4\xaf NTFS, ta\xc4\x8diau \xc5\xa1i konversija negr\xc4\xaf\xc5\xbetama.\n_START_SECTION_\nIstorija\n_START_PARAGRAPH_\nPirmieji FAT variantai palaik\xc4\x97 tik visi\xc5\xa1kai minimal\xc5\xb3 rinkin\xc4\xaf funkcij\xc5\xb3 darbui su failais bei failo atribut\xc5\xb3 rinkin\xc4\xaf, naujesn\xc4\x97s (nuo FAT-12 MS-DOS-2.0 sistemoje) palaiko katalogus, nuo Windows 95\xc2\xa0\xe2\x80\x93 ilgus fail\xc5\xb3 vardus (FAT-LFN, kartais vadinama VFAT), kai kurios FAT versijos\xc2\xa0\xe2\x80\x93 ir naudotoj\xc5\xb3 teisi\xc5\xb3 kontrol\xc4\x99 (DR-DOS sistemoje, taip pat\xc2\xa0\xe2\x80\x93 Linux naudotame UMS-DOS FAT i\xc5\xa1pl\xc4\x97time).'